**VITENPARKENS VENNER (VV)**

**Årsmelding for 2017**

**Foreningens vedtekter**

På årsmøtet 27. mars 2014 ble foreningens vedtekter fastsatt. Vitenparkens Venner er en videreføring av Norsk Landbruksmuseums venner, som ble stiftet 12. mars 1997 og der vedtektene ble endret 20. februar 2003. De nåværende vedtekter er fastsatt etter en grundig prosess basert på forslag fra styret 9. desember 2013. Virksomheten i 2017 er dermed det tredje hele driftsår som er basert på de nye vedtektene.

**Årsmøtet 2017**

Årsmøtet ble holdt 5. april 2017 med 22 medlemmer tilstede. På årsmøtet ble årsmelding og regnskap for 2016 godkjent. En rapport om foreningens virksomhet for 2017 ble lagt fram.

Per Harald Grue gjennomgikk hovedpunktene i årsmeldingen og Arne Oddvar Skjelvåg informerte fra det vitenskapshistoriske prosjektet ved NMBU, som også var sendt som informasjon på forhånd. Styret fikk ros for sitt arbeid i 2016 og særlig for det vitenskapshistoriske arbeidet. Fra styret og årsmøtedeltakerne ble det understreket at det var behov for en forsterket forankring av det vitenskapshistoriske arbeidet i NMBUs ledelse og fakulteter. Årsmøtet sluttet seg til og hadde positive merknader til planene for foreningens virksomhet for 2017.

I tilknytning til årsmøtet informerte Per Olav Skjervold om Vitenparkens aktiviteter med hovedvekt på oppgaven med å utvikle et nytt Vitensenter. Bonsak Hammerås gikk ut av styret, og ble takket for sitt arbeid i styret.

**Styrets sammensetning mv.**

Styret har etter årsmøtet 5. april 2017 hatt følgende sammensetning:

Leder: Per Harald Grue Funksjonstid til 2018 som leder og til 2019 som styremedlem

Styremedlem: Arne Oddvar Skjelvåg Funksjonstid til 2019

Styremedlem: Hans Blom (ny) Funksjonstid til 2019

Styremedlem: Wenche Røste Martinsen Funksjonstid til 2018

Styremedlem: Ragnhild Næverlid Funksjonstid til 2018

Styremedlem: Gry Skjeseth Funksjonstid til 2018

Varamedlem: Jon Fredrik Hanssen Funksjonstid til 2019

Vitenparkens styre har oppnevnt Per Olav Skjervold som styremedlem i VV med Ida Vesseltun som varamedlem. Styret har valgt Arne Oddvar Skjelvåg som nestleder med ansvar for å koordinere prosjektet knyttet til landbrukets vitenskapshistorie ved NMBU, Gry Skjeseth ble valgt som sekretær og Ragnhild Næverlid som kasserer. Styret i VV har i 2017 hatt fire møter og behandlet 34 saker. Det årsmøtevalgte varamedlem, Jon Fredrik Hanssen, møter fast på styremøtene.

Revisor: Steinar Husby funksjonstid til 2019

Valgkomite: Roger Abrahamsen funksjonstid til 2020

Maigull Appelgren funksjonstid til 2019

Olav Haugdal funksjonstid til 2018

**Medlemmer og kontingent**Medlemskontingenten i 2017 har vært 150 kr for hovedmedlem og 100 kr for familiemedlem. Nyinnmeldte medlemmer etter 1. oktober betaler ikke kontingent i det påfølgende år.

På årsmøtet 5. april 2017 ble det bestemt ikke å øke kontingenten for 2017.

Det er gjort avtale med Vitenparken om at medlemmene i VV får rabatt ved deltakelse på Vitenparkens arrangementer. Alle medlemmer har derfor fått tildelt et særskilt medlemskort som nyttes som legitimasjon.

Ved årsskiftet 2017/2018 er det 128 medlemmer som har betalt kontingent for 2017 (144 ved forrige årsskifte).

**Deltakelse i styret for Vitenparken**Styreleder har møtt som observatør i styret for Vitenparken. Som observatør har VVs representant tale og forslagsrett, men ikke stemmerett.

**Det vitenskapshistoriske arbeidet ved NMBU og NIBIO**

Samarbeidet mellom VV og Vitenparken er basert på samarbeidsavtale vedtatt på årsmøtet i NLMV 4. april 2013. Samarbeidet er videreført i 2017 og har vært knyttet til prosjektet landbrukets vitenskapshistorie ved NMBU og ved NIBIO og i noen grad til generelt dugnadsarbeid og andre aktiviteter.

Opplegget for prosjektet ved NMBU er basert på et særskilt oppdrag og bevilgning fra NMBU.

I styret i VV har nestleder Arne Oddvar Skjelvåg hovedansvaret for det vitenskapshistoriske prosjektet. Styreleder Per Harald Grue deltar i deler av arbeidet.

Prosjektet har helt fra starten av blitt utformet ved et tett og nært samarbeid med NMBUs ledelse. Det har vært en hovedlinje å integrere arbeidet i virksomheten på de institutter ved NMBU der arbeidet foregår. En annen hovedlinje er å basere seg på et faglig samarbeid med Folkemuseet ved integrering av gjenstandssamlingene i museumsdatabasen Primus. En tredje hovedlinje har vært å stimulere til frivillig arbeid basert på den fagkompetanse som Venneforeningens medlemmer representerer. En fjerde hovedlinje er å synliggjøre det vitenskapshistoriske arbeidet gjennom særskilte arrangementer og i digitale medier.

Samlet sett har det vært stor aktivitet knyttet til prosjektet landbrukets vitenskapshistorie finansiert av NMBU i 2017. Det er gjennomført opprydding av vitenskapshistorisk materiale som var lagret i kjelleren (Magasinet) i Vitenparken, foretatt avhending av en god del materiale og flytting til nyinnredete lokaler på Slørstad. Videre er det i forbindelse med oppussing av LT-bygningen foretatt intern flytting og opprydding i materiale og en del avhending i kjellerlokalene ved IMT. Hydroteknisk materiale er flyttet til Slørstad.

Det har vært noe begrenset aktivitet knyttet til de vitenskapshistoriske utvalg ved IHA, IKBM, ILP (eiendom) og IMT. Dette skyldes hovedsakelig mangel på kapasitet i forbindelse med omorganisering av styringsstrukturen ved NMBU. Ingen av utvalgene har således hatt noen tilknytning til instituttenes/fakultetenes ledelse i 2017. Dugnadsdrevet gjennomgang av lokale gjenstandssamlinger har delvis stoppet opp i 2017. Av denne grunn har arbeidet med vitenskapelig litteratur, hovedsakelig kompendier, rapporter og stensiltrykk (såkalt grå litteratur) blitt opprioritert. Ved årsskifter er i alt om lag 50 000 sider digitalisert.

Arbeidet med vitenskapshistoriske seminarer og filmkvelder er ført videre i 2017. Prosjekt wikipedia er videreført i moderat omfang i 2017 med Anders Heen som prosjektleder. Sammen med Vitenparken ble det utarbeidet en plan for virksomheten i 2016 som delvis er fulgt.

Det er 21. desember 2016 inngått avtale med NIBIO ved adm. dir. Nils Vagstad om vitenskapshistorisk arbeid i NIBIO. Jan Henrik Martinsen har ansvar for å koordinere prosjektet for VV. I 2017 er arbeidet blitt konsentrert om å få digitalisert vitenskapshistorisk materiale fra Meddelelser fra Det norske myrselskap (perioden 1903 – 1976) og Tidsskrift for Det norske Jord- og myrselskap (1977 – 1988). Stiftelsen Fondet for jord- og myrundersøkelser har finansiert prosjektet med 210 000 kroner. NIBIO legger i tillegg inn personressurser i gjennomføringen. Dette arbeidet vil i 2018 bli fulgt opp med et vitenskapshistorisk seminar 12. april.

Det vises til særskilt rapport om det vitenskapshistoriske arbeidet ved NMBU og NIBIO som følger årsmeldingen som vedlegg 1.

Det frivillige, ubetalte arbeid fra VV i de to vitenskapshistoriske prosjektene er i 2017 på (….. timer) (696 timer i 2016).

**Møter, arrangementer og annet frivillig arbeid.**Vitenparkens Venner har sammen med Vitenparken arrangert tre vitenskapshistoriske seminarer og to filmkvelder i 2017, som vi anser som meget vellykkede, og der viktig vitenskapshistorisk materiale er dokumentert. Videre er det holdt et sommerarrangement.

2. mars ble filmkveld med tittelen «Forsøkssåmaskinene som revolusjonerte planteforskningen» holdt. Det var et vellykket seminar knyttet til Egil Øyjords forsøkssåmaskiner. Det var 50 deltakere.

16. mars ble det vitenskapshistoriske seminar med tittelen «Før og etter matreformen» holdt som et seminar i samarbeid mellom Vitenparken, VV og Norsk Veterinærhistorisk Selskap. Det var et godt besøkt seminar med 80 deltakere.

27. april ble holdt et vitenskapshistorisk seminar om mjølkefeber på Adamstua med tittelen «En norsk veterinærmedisinsk oppdagelse». Seminaret var et samarbeid mellom Vitenparken, VV og Norsk veterinærmedisinsk Selskap. Det var satt opp buss fra Ås med 16 deltakere, herunder 9 fra VV. Det var omvisning og lunsj på Adamstua. Det var i alt 50 deltakere på seminaret.

Sommerfesten med omvisning i Tårnbygningen og Urbygningen og kåseri av Astrid Klokk ble holdt 6. juni med om lag 50 medlemmer til stede. Mye taler for å holde et slikt arrangement med en kombinasjon av faglig og sosialt program hvert år.

Filmkvelden «På vakt mot smitte» ble holdt 19. oktober i samarbeid med Norsk Veterinærmedisinsk Selskap. Det var 25 deltakere, de fleste fra Norsk Veterinærhistorisk Selskap.

Seminaret Norsk Frukthistorie ble holdt 26. oktober med professor (em) Finn Måge som faglig ansvarlig. Seminaret ble arrangert i samarbeid med Ås historielag og Ås hagelag, med 70 deltakere. Det ble et både godt besøkt og innholdsmessig godt arrangement med god deltakelse både fra Ås historielag og Ås hagelag.

Venneforeningens medlemmer har deltatt på dugnad på en del av Vitenparkens arrangementer og aktiviteter.

Den samlede frivillige innsats utført av Vitenparkens medlemmer er i 2017 (739) timer herav (696) timer i det vitenskapshistoriske prosjektet. I 2016 var det frivillige arbeidet 739 timer inklusive arbeid i det vitenskapshistoriske prosjektet. Den frivillige innsats som VV utfører har en verdi på om lag (250 000) kr for 2017.

**Annen faglig virksomhet.**

I 2017 er det etablert et praktisk samarbeid mellom Norsk Veterinærhistorisk Selskap, Vitenparken og Vitenparkens Venner. Det er i 2017 holdt to vitenskapshistoriske seminarer og en filmkveld som fellesarrangementer som omtalt foran.

**Regnskap**Foreningen hadde i 2017 kontingentinntekter på 17 750 kr. Tre personer har betalt kontingent i 2017 som gjelder for 2018. Utgifter til møter, administrasjon og diverse er 17 109 kr. Overskuddet er 2 209 kr. VV har pr 31.12.2017 en egenkapital på 16 534 kr inklusive renteinntekter (14 325 kroner pr 31.12. 2016)**.**

**Styrets oppsummering**  
Året 2017 er tredje driftsår etter omorganiseringen av Vitenparken/Stiftelsen Norsk Landbruksmuseum. Samlet sett er styrets vurdering at den nye institusjon har fått en god start. Samarbeidet med Vitenparkens styre og ledelse er godt og tillitsfullt. Det er viktig å få et godt samspill mellom Venneforeningen som medlemsorganisasjon og Vitenparken. Det er en stor styrke at Per Olav Skjervold er oppnevnt som medlem av styret vårt. Styreleder i VV møter som observatør i Vitenparkens styre, og foreningen blir trukket aktivt med i utviklingen av Vitenparken.

Etter omorganiseringen av NLMV til Vitenparkens Venner har en del medlemmer falt fra. Vi har økt medlemstallet fra 97 ved utgangen av 2014. I 2017 er medlemstallet redusert noe fra 144 til 128. Det bør etter styrets vurdering ligge til rette for en klar medlemsvekst i åra som kommer basert på en positiv utvikling av Vitenparken, et økt engasjement knyttet til det vitenskapshistoriske arbeidet ved NMBU og NIBIO, et samarbeid med andre organisasjoner og noen gode arrangementer der VV er en synlig og tydelig aktør. Framover i tid vil foreningens virksomhet måtte baseres på inntektene fra medlemskontingenten og samarbeidsprosjekter med Vitenparken.

Det er behov for en forsterket forankring av det vitenskapshistoriske arbeidet i NMBUs ledelse og fakulteter.

I Vitenparkens styre har det blitt arbeidet med et opplegg for å utvikle et Vitensenter knyttet til Vitenparken. Det opplegg som styret har vedtatt, har på en tilfredsstillende måte innarbeidet de forslag som styreleder har fremmet som observatør i Vitenparkens styre. VV mener at det vedtatte opplegget for et opplevelses- og vitensenter legger et godt grunnlag for støtte fra eksterne finansierings- og samarbeidspartnere og for økt frivillig innsats. Fra 2016 har Stortinget bevilget 3 mill. kr i 2016 til etablering av et vitensenter i Vitenparken. Samtidig er bevilgningen til Vitenparken fra Landbruks- og matdepartementet på vel 3 mill. kroner videreført. I budsjettforliket for 2018 er disse bevilgninger videreført.

VV konstaterer at tyngden av Vitenparkens grunnleggende finansiering kommer fra andre enn NMBU, noe som også viser den eksterne interessen for Vitenparkens virksomhet. Det er viktig å understreke den nytte Vitenparken og et vitensenter med ekstern støtte vil gi NMBU og Campus Ås på kort og lang sikt. VV er glad for at NMBU samlet sett har forsterket sitt engasjement i 2017. VV vil her framholde at en sterk oppfølging fra NMBU må til for å realisere et Vitensenter. En slik sterk oppfølging mener VV må omfatte en helhet med kjøp av tjenester, en langsiktig avtale om bruk av bygninger og arealer og forpliktende, faglig samarbeid.

Ås 1. februar 2018

Per Harald Grue Arne Oddvar Skjelvåg Gry Skjeseth

Hans Blom Wenche Røste Martinsen Ragnhild Næverlid

Vedlegg 1 26. januar 2018

**Rapport om det vitenskapshistoriske prosjektene ved NMBU og NIBIO for 2017**

**1.NMBU-prosjektet**

Gjennomføringen av prosjektet er basert på en avtale mellom Vitenparken og Vitenparkens Venner (VV). I styret i VV har nestleder Arne Oddvar Skjelvåg hovedansvaret for prosjektet. Styreleder Per Harald Grue deltar på de viktigste møtene i de vitenskapshistoriske utvalgene på instituttene. Opplegget for prosjektet er basert på oppdrag og bevilgning fra NMBU.

**Ledelse av prosjektet i VV**

Arne Oddvar Skjelvåg ledet og koordinert prosjektet i 2017. Hans arbeid er knyttet til sekretærfunksjonen i alle vitenskapshistoriske utvalg og øvrig koordineringsarbeid i forhold til innlegging av materialet på Primus-databasen mv. Det vil bli vurdert å engasjere enkelte koordinatorer i tillegg.

Fra styret i VV har styreleder deltatt i betydelig grad på frivillig basis.

**Gjenstandssamlinger**

I årsmeldingen er nevnt at det dugnadsdrevne arbeidet med lokale gjenstandssamlinger i høg grad stoppet opp i 2017 på grunn av kapasitetsmangel ved instituttene. Oversiktsstatistikken fra forrige årsmelding gjengis derfor som presentasjon av gjenstandssamlingene. Oversikten fra museumsdatabasen Primus er som følger:

|  |  |  |  |  |
| --- | --- | --- | --- | --- |
| **Institutt, avdeling** | **Antall registreringer** | **Med bilde** | **Kasserte** | **Avhenda** |
| IHA | 215 | 203 | 0 | 0 |
| IKBM | 284 | 140 | 39 | 0 |
| IPM (IMV+IPV) | 426 | 380 | 115 | 0 |
| IMT | 1010 | 620 | 0 | 0 |
| IMT, geomatikk | 213 | 0 | 0 | 0 |
| INA | 492 | 418 | 325 | 58\*) |
| IØR | 8 | 6 | 0 | 0 |
| LTI | 202 | 191 | 0 | 0 |
| SKP | 11 | 0 | 0 | 0 |
| Cirkus | 361 | 216 | 0 | 0 |
| Sem | 506 | 2 | 0 | 0 |
| Uten instituttregistrering | 222 | 212 | 0 | ¤¤) |
| Sum | 3950 | 2388 | 479 | 21 |

\*) flere av utstoppa dyr og dyr på formalin eller sprit, alle kasserte, er gitt bort til Østen-

sjøvannet våtmarksenter og til Marinbiologiformidling

¤¤) antallet vil framkomme etter at enkeltgjenstander er avskrevet i Primus

Arbeidet med å sortere materialet i Magasinet i Vitenparken og på Slørstad fortsatte i 2017. Ida Vesseltun har administrert flyttearbeidet fra Magasinet i Vitenparken til nyrestaurert, isolert og klimaregulert magasin i østre hall på Slørstad. Gjenstander i Magasinet ble pakket ned og merket, alle reoler, medregnet rullereoler, ble tatt ned, flyttet til Slørstad, satt opp igjen, og nedpakkete gjenstander plassert i sine respektive hyller. Hans Odde fra Venneforeningen har vært til uvurderlig hjelp i hele perioden. Til dette arbeidet ble det også leid inn tilfeldig hjelp fra studenter og ellers brukt arbeidshjelp fra NAV.

Før dette store arbeidet ble satt i gang, ble følgende statistikk satt opp over omdisponerte gjenstander, her gjengitt i forkortet utgave:

1. Totalt avhenda gjenstander: 1024 gjenstander. Av disse er 813 registrert i Primus og 211 uregistrerte
2. Tilbakeført til opprinnelig giver: 55 gjenstander. Giverne har vært: Vegard Lie, Oddernes bondelag, Aud Åse Reitan, Møllelhistorisk forening Stormøllen, Senter for klimaregulert planteforskning, John Thv. Weydahl,
3. Gitt til andre museer eller samlere: 363 gjenstander. Disse institusjonene er: Aukrustsentret i Alvdal, Baastede (samisk samling), Follo motor- og landbruksmuseum (P. A. Bjerklund), Ja-Du filmstudio, Marinbiologiformidling ved Pia Ve Dahlen \*), Museene i Akershus, Norsk Folkemuseum, Norsk Vegmuseum, Rausjødalen meierimuseum, Østensjøvannet våtmarksenter \*), Østfoldmuseet Folkenborg og Jærmuseet
4. Forskjellige hageredskaper, beholdt, men endret status: 30 gjenstander
5. Solgt før flytting til Slørstad: 14 gjenstander
6. Planlagt solgt eller destruert: 562 gjenstander

\*) disse var kasserte gjenstander, delvis på formalin eller sprit. Andre preparater av tilsvarende kategori har IKBM hjulpet oss med destruering av.

I alt 51 mindre gjenstander er tatt ut av samlingen og flyttet til møterom U206, U207 og U208 i Urbygningen. De er der plassert til pynt i skap med store glass i dørene. I U208 er det også plassert et skrivebord og tre stoler fra Meierimuseet.Et Primus-registrert skrivestell står på skrivebordet sammen med en modell av ei ølkanne.

**Digitalisering av vitenskapelig litteratur**

I 2016 fikk prosjektet avtale med Nasjonalbiblioteket i Mo i Rana om digitalisering av serien av Prøvemeldinger fra Landbruksteknisk institutt. Dette arbeidet tok lang tid på grunn av at digitalisering av tidsskrifter var prioritert lågere enn av andre kategorier. Derfor ble digitalisering av såkalt ’grå litteratur’ som kompendier, rapporter og stensiltrykk forberedt hos firma Andvord Grafisk i Oslo. Dette arbeidet ble i 2017 prioritert til kompensasjon for manglende dugnadsdrevet arbeid med gjenstandssamlinger.

|  |  |  |  |  |
| --- | --- | --- | --- | --- |
| **Fagområde** | **Kategori** | **Tidsrom** | **Antall** | **Antall sider** |
| Bygningslære | ‘Forelesninger’ | 1947-2000 | 65 | ? |
| Frukt og bær | Kompendium | 1950-2002 | 11 | 1129 |
| « | Stensiltrykk | 1951-1987 | 29 | ? |
| Grønnsaker | Kompendium | 1969 | 1 | 104 |
| « | Rettleiinger | 1950-1987 | 209 | ? |
| « | Stensiltrykk | 1957-1988 | 194 | ? |
| Husdyravl | Kompendium | 1966-1995 | 39 | ? |
| Husdyrernæring | Kompendium | 1957-2000 | 32 | ? |
| Husdyr-etologi | Kompendium | ? | 3 | ? |
| Hydroteknikk | Kompendium | 1939-1980 | 16 | 1558 |
| Jordfag og geologi | Rapporter | 1952-2006 | 30 | 5218 ++ |
| Geologi | Kompendium | 1959-1976 | 5 | 575 |
| Jordbunnslære | Kompendium | 1935-1976 | 3 | 644 |
| Jordfysikk | Kompendium | 1965-2002 | 9 | 677 + |
| Jordkultur | Kompendium | 1961-2002 | 9 | 1801 |
| Maskinlære | Kompendium | 1980-1986 | 4 | 557 |
| « | Stensiltr. + rapporter | 1964-1978 | 30 | 639 |
| Meieribruk | Kompendium | 1932-1979 | 25 | 2142 |
| Plantekultur | Kompendium | 1908-1993 | 96 | 5745 |
| Planter og jord | Bibliografier | 1850-1987 | 10 | 847 |
| Plantevern | Kompendium | 1936-2006 | 21 | 2145 |
|  |  |  |  |  |
| **Funnet i Universitetsbiblioteket ved søk etter kompendier fra Meieribruk i nov. 2017** | | | | |
| Botanikk | Kompendium | 1973 | 1 | 251 |
| Bygningslære | Kompendium | 1939-1970 | 2 | 68 + kapittelpag. |
| Dendrologi | Kompendium | 1968 | 1 | 261 |
| Fysikk | Kompendium | 1965-1969 | 2 | 201 |
| Husdyravl | Kompendium | 1937-1967 | 2 | 173 |
| Husdyrernæring | Kompendium | 1968-1970 | 3 | 329 |
| Landskapsarkitektur | Kompendium | 1969-1973 | 4 | 384 + |
| Naturforvaltning | Kompendium | 1972 | 1 | Kapittelpaginering |
| Forstentomologi | Kompendium | 1968 | 1 | 62 + |
| Skogbotanikk | Kompendium | 1956-1970 | 2 | 239 |
| Skogskjøtsel | Kompendium | 1970 | 1 | 90 + 5 |
| Skogøkonomi | Kompendium | 1944 | 2 | 524 |
| Statistikk | Kompendium | 1947-1973 | 12 | 1028 |
| Treteknologi | Kompendium | 1968-1972 | 4 | 540 |
| Ulandsjordbruk | Kompendium | 1969-1971 | 2 | Kapittelpaginering |
| Viltstell | Kompendium | 1941-1971 | 3 | 230 |
| Økonomi | Kompendium | 1932-1972 | 19 | 1036 ++ K-pag. |
|  |  |  |  |  |

I tillegg til dette har NIBIO fått digitalisert tidsskriftene Meddelelser fra Det norske myrselskap (perioden 1903-1976) og Tidsskrift for Det norske Jord- og myrselskap (1977-1988) ved egeninnsats og tilleggs-finansiering fra Stiftelsen Fondet for jord- og myrundersøkelser.

**De vitenskapshistoriske utvalgene**

**Vitenskapshistorisk utvalg ved IHA**

Det vitenskapshistoriske utvalget ved IHA har vært ledet av instituttleder Torstein Steine. Videre arbeid med gjennomgang av gjenstandssamlingen har i 2017 måttet utstå på grunn av den krevende omorganiseringen av styringsstrukturen ved NMBU.

En egen arbeidsgruppe har tatt fram kompendier som har vært lettest tilgjengelig i instituttbiblioteket, og denne samlingen er alt digitalisert hos Andvord Grafisk, jf. tabell ovenfor.

**Vitenskapshistorisk utvalg ved IKBM**

Utvalget har ikke hatt møte i 2017. Instituttet har gjennomgått litteratur frå eget instituttbibliotek og i andre lokaler og oversendt bevaringsverdig litteratur til Universitetsbiblioteket. Derifra har en tatt ut kompendier fra Meieribruk og gjennomført digitalisering hos Andvord Grafisk, jf. tabell ovenfor.

Kompendier fra andre fagområder ble også funnet i dette materialet og i annet historisk materiale hos Universitetsbiblioteket, se tabell ovenfor. Dette antyder at eldre kompendier og forelesningsmateriale enn det som hittil er funnet, kan skaffes fram ved større innsats.

Bilder fra studentlivet på meierifag i perioden fra om lag 1930 og inn på 1950 er donert av eieren. Ei gruppe bestående av: Roger Abrahamsen, Astrid Klokk, Anders Oterholm og Per Harald Grue la ned et stort arbeid i å identifisere folk og hendelser på bildene. Materialet er oversendt NMBUs historiske billedarkiv.

**Vitenskapshistorisk utvalg HU-IMTved tekniske fag**

Det vitenskapshistoriske utvalget ved tekniske fag med en aktivitet siden 1994 driver sitt arbeid uten formell institutt-tilknytning. Skjelvåg tar del som sekretær og er medlem av utvalget.

LT-bygningen er i 2017 og 2018 under oppussing. Utvalget har i samband med dette hatt store utfordringer ved utflytting fra kjellerrommet under Kantina og plassering av bevaringsverdige gjenstander i Tilfluktsromma. Det hydrotekniske materialet er flyttet ut fra eget rom i LT-bygningen til østre hall på Slørstad, mens samlingen tilhørende geomatikk har fått stå urørt. En del arkivmateriale er flyttet fra Tilfluktsromma til NMBUs arkivrom i Meieribygningen.

I det hydrotekniske materialet er det arbeidet med å fjerne dubletter i samlingen. Skriving av omtaler av enkeltgjenstander etter mønstret for Primus er også kommet i gang.

Samlinger av kompendier og annen grå litteratur fra hydroteknikk, bygningslære og maskinlære er funnet fram og digitalisert hos Andvord Grafisk i 2017, jf. tabell ovenfor.

**Vitenskapshistorisk utvalg ved IPM**

Det faghistoriske utvalget fra 2012 ved IPMer av praktiske grunner fortsatt opprettholdt som felles utvalg for nåværende miljøvitenskap ved Fakultet for Miljøvitenskap og naturforvaltning og for plantevitenskap ved Fakultet for Biovitenskap.

Det påbegynte arbeidet i 2016 med innlegging i Primus av skrevne omtaler av enkeltgjenstander er ført videre i 2017. Dette viste seg å være et nitid arbeid, som også førte til visse omredigeringer. En endelig gjennomgang av gjenstandene fra IPM med hensyn på: ivaretaking, utstillings- og dublettsamling, bruks- og rekvisittsamling, ikke innlemmet i samlingen, tilbakeført (giver), avhendet og kassert ventes avsluttet tidlig i 2018. Den sistnevnte kategorien var ikke tidligere en statusbetegnelse for gjenstander registrert i Primus, og Primus-ekspertise ved Folkemuseet hjalp oss straks med å innføre denne. For øvrig har arbeidet i gruppa fra 2012 ytterligere klargjort saknet av en heltids, faglig støtte i arbeidet med det historiske materialet.

Digitalisering av kompendier og annen grå litteratur kom i gang hos Andvord Grafiske, Oslo, i 2016 med to avslutta prøver på skriftlig materiale av ulik grafisk kvalitet, i alt om lag 1660 sider. Dette er fulgt opp i 2017 med undervisningsmateriale og rapporter fra flere områder i jord- og plantefag, jf. tabell ovenfor.

**Vitenskapshistorisk utvalg ved Institutt for landskapsplanlegging/eiendom**

Utvalget ble etablert 18. mars 2015. Det har ikke hatt møte i 2017. Diverse eiendomsmatrikler er samlet og brakt til Universitetsbiblioteket. Det må leies inn ekstrahjelp til gjennomgang av hvilke matrikler som alt kan være digitalisert av Nasjonalbiblioteket på vegner av andre.

**Materialet fra Landbrukets Film- og billedkontor**

Alt gjenværende fotomateriale etter Landbrukets Film- og billedkontor ble 14. september sendt til Nasjonalbiblioteket i Mo i Rana. Dette omfattet i alt åtte arkivskap av forskjellig størrelse, 29 album med svart-hvitt bilder, og billedbånd med teksthefter. Flere lysbildeserier fra Statens fagtjeneste og andre serier av blant annet slåttenger fra 1990-åra ble også overdratt til Nasjonalbiblioteket i Mo i Rana.

**Prosjekt Wikipedia**

Wikipedia har blitt den viktigste informasjonskanalen for vitenskapelig materiale til allmenheten. Wikipedia har blitt kanalen som media, skoleungdom og andre bruker. I henvendelser til Vitenparkens Venner er det blitt understreket at materiale av vitenskapelige og vitenskapshistorisk art fra Campus Ås er meget beskjedent representert på Wikipedia. Dette fører til at institusjonen generelt og det Campus Ås står for, blir for dårlig profilert i det norske samfunnet.

Et prosjekt Wikipedia ble i 2016 igangsatt i samarbeid med Institutt for plantevitenskap og Wikimedia i Norge. Anders Heen er engasjert som koordinator for prosjektet.

**Samarbeid med universitetsbiblioteket ved NMBU**

Etterarbeidet med digitalisert litteratur må skje ved Universitetsbiblioteket NMBU. Utsiktene til å komme i gang med dette arbeidet i 2017 har ikke slått til på grunn av kapasitetsproblem ved biblioteket. Det gjelder faglig kompetanse som skal veglede innleid ekstrahjelp til arbeidet.

**Lokalt lager av gjenstander etter Instrumenttjenesten (ITAS)**

Oddvar Haga ved ITAS inviterte til en titt på ei samling med ymse måleinstrument og datautstyr i kjelleren av gamle Kjemisk analyselaboratorium. På om lag 65 hyllemeter står ca. 200 gjenstander. ITAS blir trolig avviklet i nær framtid, og Haga er allerede delvis pensjonert.

**2.NIBIO – prosjektet**

Prosjektet er basert på en avtale fra desember 2016 mellom VV og NIBIO om vitenskapshistorisk arbeid i instituttet. Jan Henrik Martinsen har ansvar for å koordinere prosjektet for VV.   
I 2017 er arbeidet konsentrert om å få digitalisert vitenskapshistorisk materiale fra Meddelelser fra Det norske myrselskap (perioden 1903 – 1976) og Tidsskrift for Det norske Jord- og myrselskap (1977 – 1988). Disse 86 årsmeldingene består av ca 16 000 sider og ca 3 700 artikler.

Sigurd Fløistad har vært engasjert for å katalogisere og registrere det skannede materialet i bibliotekbasen Brage. Åse Grundstrøm, NIBIO, har ansvar for kvalitetssikring og daglig oppfølging. Ved utgangen av 2017 var ca 1 500 artikler lagt inn i basen.

Stiftelsen Fondet for jord- og myrundersøkelser har finansiert prosjektet med 210 000 kroner. NIBIO legger i tillegg inn personressurser i gjennomføringen.   
  
Dette arbeidet vil i 2018 bli fulgt opp med et vitenskapshistorisk seminar 12. april. Programmet for seminaret er i all hovedsak lagt i 2017, og det er sendt søknad til Fondet for jord og myr om finansiering.